CELEX: 32021R0095
Language: da
Date: 2021-01-28 00:00:00
Title: Kommissionens delegerede forordning (EU) 2021/95 af 28. januar 2021 om ændring af delegeret forordning (EU) 2020/592 om midlertidige ekstraordinære foranstaltninger, der fraviger visse bestemmelser i Europa-Parlamentets og Rådets forordning (EU) nr. 1308/2013 for at afhjælpe markedsforstyrrelser i frugt- og grøntsagssektoren og vinsektoren som følge af covid-19-pandemien og foranstaltningerne i den forbindelse

29.1.2021   
               
               
                  DA
               
               
                  Den Europæiske Unions Tidende
               
               
                  L 31/198
               
            
         KOMMISSIONENS DELEGEREDE FORORDNING (EU) 2021/95
         af 28. januar 2021
         om ændring af delegeret forordning (EU) 2020/592 om midlertidige ekstraordinære foranstaltninger, der fraviger visse bestemmelser i Europa-Parlamentets og Rådets forordning (EU) nr. 1308/2013 for at afhjælpe markedsforstyrrelser i frugt- og grøntsagssektoren og vinsektoren som følge af covid-19-pandemien og foranstaltningerne i den forbindelse
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 219, stk. 1, sammenholdt med artikel 228, og
         ud fra følgende betragtninger:
         
                     (1)
                  
                  
                     Ved Kommissionens delegerede forordning (EU) 2020/592 (2) blev der indført en række undtagelser fra eksisterende bestemmelser, bl.a. i vinsektoren, med henblik på at støtte vinproducenterne og hjælpe dem med at håndtere virkningerne af covid-19-pandemien. Selv om disse foranstaltninger er nyttige, har vinmarkedet dog ikke formået at genoprette balancen mellem udbud og efterspørgsel og forventes ikke at opnå en sådan balance på kort til mellemlang sigt på grund af den aktuelle pandemi.
                  
               
                     (2)
                  
                  
                     Desuden gennemføres de foranstaltninger, der er vedtaget for at håndtere covid-19-pandemien, fortsat i de fleste medlemsstater og i hele verden. Disse foranstaltninger omfatter indførelse af restriktioner, med hensyn til hvor store sociale sammenkomster og festlige arrangementer må være, og i forhold til mulighederne for at spise og drikke uden for hjemmet. Der indføres fortsat nedlukninger på visse områder, ledsaget af aflysning af offentlige arrangementer og private fester. Følgevirkningerne af disse restriktioner har resulteret i et yderligere fald i vinforbruget i Unionen og en bekræftet nedgang i eksporten af vin til tredjelande. Desuden vil usikkerheden med hensyn til om krisens varighed, som forventes sandsynligvis at ville strække sig til efter udgangen af 2020, på lang sigt skade Unionens vinsektor, da vinforbruget sandsynligvis ikke vil blive genetableret, og eksportmarkeder vil gå tabt. Denne kombination af faktorer har en betydelig negativ indvirkning på prisfastsættelsen på Unionens vinmarked. De lagre, der allerede var rekordstore i begyndelsen af produktionsåret 2019-2020, er blevet endnu større. Endelig vil den kommende store 2020-høst, som forventes at blive ca. 10 mio. hl vin større end 2019-høsten, kun forværre situationen yderligere.
                  
               
                     (3)
                  
                  
                     I betragtning af de langvarige restriktioner, som medlemsstaterne har indført for at imødegå covid-19-pandemien, og behovet for at opretholde restriktioner, vil de alvorlige økonomiske forstyrrelser på de vigtigste afsætningsmarkeder for vin og de deraf følgende negative virkninger på efterspørgslen efter vin derfor blive forværret.
                  
               
                     (4)
                  
                  
                     I lyset af denne usædvanligt alvorlige markedsforstyrrelse og den ophobning af vanskelige omstændigheder i vinsektoren, der begyndte med USA's indførelse af importtold på vin fra Unionen i oktober 2019 og nu er fortsat med konsekvenserne af de aktuelle restriktive foranstaltninger som følge af den globale covid-19-pandemi, står de erhvervsdrivende i Unionens vinsektor fortsat over for ekstraordinære vanskeligheder. Der er derfor behov for yderligere støtte til vinsektoren.
                  
               
                     (5)
                  
                  
                     Den fortsatte gennemførelse af foranstaltningerne til håndtering af krisen og de forhøjelser af det maksimale bidrag fra Unionen, der blev indført ved delegeret forordning (EU) 2020/592, anses for at være afgørende for at forbedre markedssituationen i Unionens vinsektor. Disse foranstaltninger er navnlig afgørende for at fjerne de vinmængder fra EU-markedet, som ellers har en negativ indvirkning på markedspriserne, og for at forbedre de erhvervsdrivendes likviditet gennem et nedsat eget finansielt bidrag til deres foranstaltninger. Gennemførelsen af delegeret forordning (EU) 2020/592, som for nylig blev ændret ved delegeret forordning (EU) 2020/1275 (3), har imidlertid vist, at den nuværende frist den 15. oktober 2020, der er fastsat i artikel 10 i delegeret forordning (EU) 2020/592, ikke giver medlemsstaterne og de erhvervsdrivende i vinsektoren mulighed for effektivt at gennemføre alle de nødvendige foranstaltninger. På grund af den ustabile sundhedsmæssige situation og den uforudsigelige tidsplan for de forskellige nationale restriktioner, der pålægges for at kontrollere den, har det været vanskeligt for medlemsstaterne at planlægge og indføre yderligere foranstaltninger i deres støtteprogrammer i vinsektoren, således at de erhvervsdrivende kunne drage fordel af foranstaltningerne og den øgede finansiering inden fristen den 15. oktober 2020. En forlængelse af denne frist til den 15. oktober 2021 vil give medlemsstaterne mulighed for at indføre nogle af foranstaltningerne sent i sæsonen og give de erhvervsdrivende yderligere muligheder for at ansøge om støtte. En sådan forlængelse vil ikke blot bidrage til at afhjælpe den nuværende markedsforstyrrelse, men vil også medvirke til at forebygge en yderligere forværring af situationen, eftersom covid-19-pandemien forventes at fortsætte efter udgangen af 2020 og dermed i en betydelig del af regnskabsåret 2021.
                  
               
                     (6)
                  
                  
                     Derfor anses det for at være nødvendigt at forlænge anvendelsen af foranstaltningerne i artikel 2, 3 og 4 og artikel 5a-9 i delegeret forordning (EU) 2020/592 indtil den 15. oktober 2021.
                  
               
                     (7)
                  
                  
                     Delegeret forordning (EU) 2020/592 bør derfor ændres.
                  
               
                     (8)
                  
                  
                     I betragtning af de særligt hastende omstændigheder, navnlig de aktuelle markedsforstyrrelser, deres alvorlige følger for Unionens vinsektor samt deres vedvarende karakter og sandsynlige forværring, er det nødvendigt at handle øjeblikkeligt og hurtigst muligt sikre, at de allerede indførte foranstaltninger med henblik på at afbøde de pågældende negative virkninger fortsat gennemføres. Hvis der ikke tages øjeblikkelige skridt, kan det forværre markedsforstyrrelserne i vinsektoren og skade produktionen og markedsforholdene i denne sektor. På denne baggrund bør nærværende forordning vedtages efter hasteproceduren i artikel 228 i forordning (EU) nr. 1308/2013.
                  
               
                     (9)
                  
                  
                     Da det er nødvendigt at tage øjeblikkelige skridt for at undgå forstyrrelser i gennemførelsen af foranstaltningerne til afhjælpning af krisen i Unionens vinsektor og for at sikre en gnidningsløs overgang mellem de to regnskabsår, bør denne forordning træde i kraft på dagen for offentliggørelsen i Den Europæiske Unions Tidende og anvendes med tilbagevirkende kraft fra den 16. oktober 2020 —
                  
               VEDTAGET DENNE FORORDNING:
         
            Artikel 1
            Ændringer af delegeret forordning (EU) 2020/592
            I delegeret forordning (EU) 2020/592 foretages følgende ændringer:
            
                        1)
                     
                     
                        Artikel 2 affattes således:
                        
                           »Artikel 2
                           Fravigelse af artikel 43 i forordning (EU) nr. 1308/2013
                           Uanset artikel 43 i forordning (EU) nr. 1308/2013 kan de foranstaltninger, der er beskrevet i artikel 3 og 4 i nærværende forordning, finansieres via forskudsbetalinger eller betalinger i regnskabsårene 2020 og 2021 inden for rammerne af støtteprogrammer for vinsektoren.«
                        
                     
                  
                        2)
                     
                     
                        Artikel 7, stk. 1, affattes således:
                        
                           »1.   Uanset artikel 47, stk. 1, i forordning (EU) nr. 1308/2013 forstås ved »grøn høst« i årene 2020 og 2021 fuldstændig destruktion eller fjernelse af endnu ikke modne drueklaser, på hele bedriften eller på en del af bedriften, forudsat at den grønne høst gennemføres på hele parceller.«
                        
                     
                  
                        3)
                     
                     
                        Artikel 10 affattes således:
                        
                           »Artikel 10
                           Anvendelse af det midlertidigt forhøjede EU-tilskud
                           Artikel 5a og 6, artikel 7, stk. 2, og artikel 8 og 9 finder anvendelse på foranstaltninger, der udvælges af de kompetente myndigheder i medlemsstaterne i perioden fra datoen for denne forordnings ikrafttræden til og med den 15. oktober 2021.«
                        
                     
                  
         
            Artikel 2
            Ikrafttræden og anvendelse
            Denne forordning træder i kraft på dagen for offentliggørelsen i Den Europæiske Unions Tidende.
            Den anvendes fra den 16. oktober 2020.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. januar 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 20.12.2013, s. 671.
         
            (2)  Kommissionens delegerede forordning (EU) 2020/592 af 30. april 2020 om midlertidige ekstraordinære foranstaltninger, der fraviger visse bestemmelser i Europa-Parlamentets og Rådets forordning (EU) nr. 1308/2013 for at afhjælpe markedsforstyrrelser i frugt- og grøntsagssektoren og vinsektoren som følge af covid-19-pandemien og foranstaltningerne i den forbindelse (EUT L 140 af 4.5.2020, s. 6).
         
            (3)  Kommissionens delegerede forordning (EU) 2020/1275 af 6. juli 2020 om ændring af delegeret forordning (EU) 2020/592 om midlertidige ekstraordinære foranstaltninger, der fraviger visse bestemmelser i Europa-Parlamentets og Rådets forordning (EU) nr. 1308/2013 for at afhjælpe markedsforstyrrelser i frugt- og grøntsagssektoren og vinsektoren som følge af covid-19-pandemien og foranstaltningerne i den forbindelse (EUT L 300 af 14.9.2020, s. 26).